b'\n_START_ARTICLE_\nDemokrati\xc4\x8dna fronta gori\xc5\xa1kih, bene\xc5\xa1kih in kanalskih Slovencev\n_START_PARAGRAPH_\nDemokrati\xc4\x8dna fronta gori\xc5\xa1kih, bene\xc5\xa1kih in kanalskih Slovencev je bila politi\xc4\x8dna organizacija Slovencev v Italiji._NEWLINE_Organizacijo so ustanovili 10. avgusta 1947 v Gorici. V programu, ki je izhajal iz izro\xc4\x8dil narodnoosvobodilne borbe so poudarili, da se bo organizacija neizprosno bojevala proti vsem, ki bi sku\xc5\xa1ali razbiti enotnost Slovencev, in prepre\xc4\x8devala vsak poizkus narodnostne in kulturne odtujitve slovenske manj\xc5\xa1ine od narodov Federativne ljudske republike Jugoslavije. Septembra 1947 so takratnemu predsedniku italijanske vlade Alcide De Gasperiju izro\xc4\x8dili spomenico za za\xc5\xa1\xc4\x8dito narodnostnih pravic Slovencev v Italiji; v tem smislu so aprila 1948 poslali spomenico tudi Organizaciji zdru\xc5\xbeenih narodov. Maja 1954 se je Demokrati\xc4\x8dna fronta gori\xc5\xa1kih, bene\xc5\xa1kih in kanalskih Slovencev preimenovala v Socialisti\xc4\x8dno fronto Slovencev; junija 1955 je nadaljevala delo kot Gori\xc5\xa1ka kulturno-gospodarska zveza in se nato marca 1958 vklju\xc4\x8dila Slovensko kulturno-gospodarsko zvezo, ki kot krovna organizacija zdru\xc5\xbeuje vse Slovence v Italiji.'